DA Den Europæiske Unions Tidende C 128/1

UDTALELSE FRA KOMMISSIONEN

af 17. april 2015

om planen for bortskaffelse af radioaktivt affald, der fremkommer ved nedlukningen og demonteringen af kernekraftværket ISAR (KKI-1)

(Kun den tyske udgave er autentisk)

(2015/C 128/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 19. august 2014 modtog Europa-Kommissionen i overensstemmelse med Euratomtraktatens artikel 37 fra den tyske regering generelle oplysninger om planen for bortskaffelse af radioaktivt affald, der fremkommer ved nedlukningen og demonteringen af kernekraftværket ISAR KKI-1.

På grundlag af disse oplysninger og yderligere oplysninger, som Kommissionen anmodede om den 18. september 2014, og som de tyske myndigheder fremsendte den 21. november 2014, og efter høring af ekspertgruppen har Kommissionen udarbejdet følgende udtalelse:

1. Afstanden mellem anlægget og den nærmeste grænse til en anden medlemsstat, som i dette tilfælde er Østrig, er 62 km. Afstanden til Tjekkiet er 89 km, og afstanden til Italien er 169 km.

2. Under normale demonteringsaktiviteter er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater ifølge den dosisgrænse, som fastsættes i de grundlæggende sikkerhedsnormer (Rådets direktiv 96/29/Euratom (2)).

3. Fast radioaktivt affald lagres midlertidigt på stedet, før det overføres til godkendte behandlingsanlæg eller midlertidige oplagringsanlæg i Tyskland. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de grundlæggende sikkerhedsnormer (direktiv 96/29/Euratom).

4. Skulle der ske utilsigtet udledning af radioaktive stoffer som følge af en ulykke af den type og størrelse, som behandles i de almindelige oplysninger, vil de doser, som befolkningen i en anden medlemsstat vil kunne blive udsat for, ikke være af sundhedsmæssig betydning.

Kommissionen konkluderer derfor, at gennemførelse af planen for bortskaffelse af radioaktivt affald i enhver form fra nedlukningen og demonteringen af kernekraftværket Isar KKI-1 i Niederbayern, Tyskland, hverken under normal drift eller i tilfælde af ulykker af den type og størrelse, som behandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum.

Udfærdiget i Bruxelles, den 17. april 2015. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling (EFT L 159 af 29.6.1996, s. 1).